Larviki vald

Larviki vald on vald Norras Vestfold og Telemargi maakonnas. Larviki valla keskus on Larvik.

1. jaanuaril 1988 liideti Larviki (omavalitsusüksus 1838. aastast) ja Staverni linn ning Brunlanesi, Hedrumi ja Tjøllingi vald. 2018. aastal liideti Larviki vallaga Lardali vald. 2019. aastani kuulus vald Vestfoldi maakonda.

Larviki vald asub Oslost 105 km edelas.

Nimi 
Nimi muinaspõhja vorm oli Lagarvík. Talunime esimene osa omastavas käändes logr tähendab "vesi" või "jõgi" (praegu see on Numedalslågeni jõgi) ja lõpp vík tähendab "laht". Nii on see "laht (Numedals)lågeni suudmes". Enne 1889. aastat kirjutati nimi "Laurvik" või "Laurvig".

Loodus 
Tähtsamad loodusobjektid on Farrisi järv ja Numedalslågeni jõgi, mille kohalik nimi on Lågen.

Larviki vald on tuntud ka Farriskildene mineraalvee allikate poolest, mida müüdi kaubamärgiga Farris.

Larviki vald on maailmas kõige põhjapoolsem hariliku pöögi (Fagus sylvatica) metsade kasvukoht.

Sümboolika 
Vapp on kinnitatud aastal 1989. Sinisel kilbil on kujutatud hõbeda värvuse mast kolme purjega, mis viitab valla meretraditsioonidele.

Elanikkond 
Valla pindala on 813 km² ja rahvaarv 47 204.

Valla koosseisu kuulub ka Staverni asula (rahvaarv 5000) ning külad: Nevlunghavn, Helgeroa, Kvelde, Hvarnes ja Tjølling.

Majandus 
Peamised majandusharud on põllumajandus, kaubandus ja teenindus, millele järgnevad tööstus ja veondus.

Kultuur 
Kaupangi lähedal Tjøllingis on keskaegse Skiringssali kaubaeeslinna varemed.

Sõpruslinnad 

 Borlänge, Dalarna maakond, Rootsi
 Frederikshavn, Nordjyllandi piirkond, Taani
 Jyväskylä, Kesk-Soome, Soome
 Malbork, Pomorze vojevoodkond, Poola

Viited 

Vestfold og Telemargi maakonna vallad